
R A P O R T

asupra proiectului de Lege pentru aprobarea Ordonanţei Guvernului nr.14/2005 privind creşterile salariale ce se vor acorda personalului salarizat potrivit Legii nr.495/2004 privind salarizarea şi alte drepturi băneşti ale personalului din administraţia centrală a Ministerului Afacerilor Externe şi de la misiunile diplomatice, oficiile consulare şi institutele culturale româneşti din străinătate
1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru aprobarea Ordonanţei Guvernului nr.14/2005 privind creşterile salariale ce se vor acorda personalului salarizat potrivit Legii nr.495/2004 privind salarizarea şi alte drepturi băneşti ale personalului din administraţia centrală a Ministerului Afacerilor Externe şi de la misiunile diplomatice, oficiile consulare şi institutele culturale româneşti din străinătate, trimis cu adresa nr. P.L.X 61 din 28 februarie 2005.

La întocmirea prezentului raport, Comisia a avut în vedere avizele Consiliului Legislativ, Comisiei pentru politică externă şi Comisiei juridice, de disciplină şi imunităţi.
Proiectul de lege are ca obiect de reglementare stabilirea creşterilor salariale ce se vor acorda personalului salarizat potrivit Legii nr.495/2004 privind salarizarea şi alte drepturi băneşti ale personalului din administraţia centrală a Ministerului Afacerilor Externe şi de la misiunile diplomatice, oficiile consulare şi institutele culturale româneşti din străinătate.
Comisia propune Plenului adoptarea proiectului de lege întrucât, în contextul creşterilor salariale acordate funcţionarilor publici în anul 2004 şi 2005, prezenta ordonanţa prevede majorarea valorii de referinţă sectorială în vigoare în luna decembrie 2004 astfel încât să se asigure un nivel de salarizare corespunzător cu obligaţiile, răspunderile, interdicţiile şi incompatibilităţile ce revin personalului diplomatic şi consular şi personalului din administraţia centrală a Ministerului Afacerilor Externe.

2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului: Anton Niculescu – Secretar de Stat – Ministerul Afacerilor Externe.
b) invitaţi: Iulian Popescu, secretar general adjunct – Ministerul Afacerilor Externe, Cornelia Gălăşanu, consilier şi Ion Gogoescu, şef serviciu – Ministerul Finanţelor Publice.
4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu majoritate din voturile celor prezenţi.

5. Proiectul de lege a fost adoptat de Senat în şedinţa din 21 februarie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.


În urma dezbaterilor în şedinţa din 8 martie 2005, Comisia propune admiterea fără modificări a proiectului de lege, cu două abţineri.

